Kommissionens beslutning

af 15. december 2003

om godkendelse af programmer, der er forelagt for at opnå godkendelse af zoner og akvakulturbrug i zoner, der ikke er godkendt med hensyn til egtvedsyge (VHS) og infektiøs hæmatopoietisk nekrose (IHN) og om ændring af bilag I og II til beslutning 2003/634/EF

(meddelt under nummer K(2003) 4727)

(EØS-relevant tekst)

(2003/904/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 91/67/EØF af 28. januar 1991 om dyresundhedsmæssige betingelser for afsætning af akvakulturdyr og -produkter(1), særlig artikel 10, stk. 2 og 3, og

ud fra følgende betragtninger:

(1) Ved Kommissionens beslutning 2003/634/EF(2) godkendes og anføres programmer, som diverse medlemsstater har forelagt. På grundlag af programmerne kan medlemsstaterne siden indlede procedurerne, for at en zone eller et akvakulturbrug, der ligger i en ikke-godkendt zone, kan opnå status som godkendt zone eller godkendt akvakulturbrug beliggende i en ikke-godkendt zone med hensyn til egtvedsyge (VHS) og/eller infektiøs hæmatopoietisk nekrose (IHN).

(2) Ved brev af 5. september 2002 anmodede Italien om godkendelse af, at programmet også gælder for akvakulturbruget Incubattoio ittico di valle i Piemonteregionen. På ansøgningstidspunktet havde bruget været under overvågning siden januar 2000. Der var dog kommet fisk til fra brug, der på det tidspunkt, hvor fiskene var kommet til, ikke var godkendt i henhold til artikel 5 eller 6 i direktiv 91/67/EØF.

(3) Anmodningen er fundet i overensstemmelse med artikel 10 i direktiv 91/67/EØF og bør derfor godkendes, og bilag II til beslutning 2003/643/EF bør ændres i overensstemmelse hermed. Da der er kommet fisk til fra ikke-godkendte områder, bør programmet løbe i fire år fra godkendelsesdatoen.

(4) Ved brev af 20. oktober 2003 anmodede Finland om, at der blev foretaget en ændring af det program, der er opført i bilag I, punkt 6.2, til beslutning 2003/634/EF. Som følge af et udbrud af egtvedsyge (VHS) hos regnbueørred på Finlands vestkyst har myndighederne besluttet at anvende udryddelsesforanstaltninger i dette nye område svarende til de foranstaltninger, som anvendes i de områder, der er beskrevet i bilag I, punkt 6.2, til beslutning 2003/643/EF. Programændringen bør derfor godkendes.

(5) Nogle af de programmer, der blev godkendt ved beslutning 2003/634/EF, angående Frankrig og Tyskland er blevet afsluttet. Områderne har opnået status som godkendte zoner og er blevet optaget i bilag I til Kommissionens beslutning 2002/308/EF(3). De pågældende områder bør derfor udgå af bilag I til beslutning 2003/634/EF.

(6) Beslutning 2003/634/EF bør derfor ændres i overensstemmelse hermed.

(7) De i denne beslutning fastsatte foranstaltninger er i overensstemmelse med udtalelse fra Den Stående Komité for Fødevarekæden og Dyresundhed -

VEDTAGET FØLGENDE BESLUTNING:

Artikel 1

1. De programændringer, som Finland har forelagt i henhold til artikel 10, stk. 1, i direktiv 91/67/EØF, for at zoner kan opnå status som godkendte zoner med hensyn til egtvedsyge (VHS) og/eller infektiøs hæmatopoietisk nekrose (IHN), godkendes.

2. De programmer, som Italien har forelagt i henhold til artikel 10, stk. 1, i direktiv 91/67/EØF, for at akvakulturbrug kan opnå status som godkendte akvakulturbrug i ikke-godkendte zoner med hensyn til egtvedsyge (VHS) og/eller infektiøs hæmatopoietisk nekrose (IHN), godkendes.

Artikel 2

I beslutning 2003/634/EF foretages følgende ændringer:

1) Bilag I affattes som angivet i bilag I til nærværende beslutning.

2) Bilag II affattes som angivet i bilag II til nærværende beslutning.

Artikel 3

Medlemsstaterne sætter de nødvendige love og administrative bestemmelser i kraft for at gennemføre de godkendte programmer.

Artikel 4

Denne beslutning er rettet til medlemsstaterne.

Udfærdiget i Bruxelles, den 15. december 2003.

På Kommissionens vegne

David Byrne

Medlem af Kommissionen

(1) EFT L 46 af 19.2.1991, s. 1. Senest ændret ved forordning (EF) nr. 806/2003 (EUT L 122 af 16.5.2003, s. 1).

(2) EUT L 220 af 3.9.2003, s. 8.

(3) EFT L 106 af 23.4.2002, s. 28. Senest ændret ved beslutning 2003/839/EF (EUT L 319 af 4.12.2003, s. 21).

BILAG I

"BILAG I

Programmer, der er forelagt, for at zoner kan opnå status som godkendte zoner med hensyn til VHS og IHN

1. DANMARK

De programmer, som Danmark forelagde den 22. maj 1995, omfatter:

- Afvandingsområdet for FISKEBÆK Å

- Alle DELE AF JYLLAND syd og vest for afvandingsområdet for Storåen, Karup Å, Gudenåen and Grejs Å

- Alle DANSKE ØER

2. TYSKLAND

De programmer, som Tyskland forelagde den 25. februar 1999, omfatter:

- En zone i afvandingsområdet for "OBERN NAGOLD"

3. SPANIEN

Det program, som Spanien forelagde den 1. august 2002, omfatter:

- DEN SELVSTYRENDE REGION RIOJA

4. FRANKRIG

5. ITALIEN

5.1. Det program, som Italien forelagde vedrørende den selvstyrende provins Bolzano den 6. oktober 2001, som ændret ved skrivelse af 27. marts 2003, omfatter:

DEN SELVSTYRENDE PROVINS BOLZANO

- Zonen omfatter alle afvandingsområder i Bolzano-provinsen

Zonen omfatter den øvre del af ZONA VAL DELL'ADIGE, dvs. Adige-flodens afvandingsområder, fra dens udspring i Bolzano-provinsen til grænsen til Trento-provinsen

(NB:

Den nedre del af ZONA VAL DELL'ADIGE er omfattet af det godkendte program for den selvstyrende provins Trento. Zonens øvre og nedre del skal betragtes som én epidemiologisk enhed)

5.2. De programmer, som Italien forelagde vedrørende den selvstyrende provins Trento hhv. den 23. december 1996 og den 14. juli 1997, omfatter:

ZONA VAL DI SOLE E DI NON

- Noce-bjergstrømmens afvandingsområde, fra udspringet til S. Giustina-dæmningen

ZONA VAL DELL'ADIGE - den nedre del

- Adige-flodens afvandingsområder og dens udspring i den autonome provins Trento, fra grænsen til provinsen Bolzano til Ala-dæmningen (vandkraftværk)

(NB:

Den øvre del af ZONA VAL DELL'ADIGE er omfattet af det godkendte program for Bolzano-provinsen. Zonens øvre og nedre del zone skal betragtes som én epidemiologisk enhed)

ZONA TORRENTE ARNÒ

- Arnò-bjergstrømmens afvandingsområde, fra udspringet til nedstrømsdæmningen forud for det sted, hvor Arnò-bjergstrømmen løber sammen med Sarca-floden

ZONA VAL BANALE

- Ambies-bjergstrømmens afvandingsområde frem til dæmningen ved et vandkraftværk

ZONA VARONE

- Magnone-bjergstrømmens afvandingsområde, fra udspringet til vandfaldet

ZONA ALTO E BASSO CHIESE

- Chiese-flodens afvandingsområde, fra udspringet til Condino-dæmningen, bortset fra afvandingsområderne for bjergstrømmene Adanà og Palvico

ZONA TORRENTE PALVICO

- Palvico-bjergstrømmens afvandingsområde frem til en dæmning af beton og stenfyld

5.3. Det program, som Italien forelagde vedrørende Veneto-regionen den 21. februar 2001, omfatter:

ZONA TORRENTE ASTICO

- Astico-flodens afvandingsområde, fra udspringet (i den selvstyrende provins Trento og i Vicenza-provinsen, Veneto-regionen) til dæmningen tæt ved Pedescala-broen i Vicenza-provinsen

Astico-flodens nedre del, mellem dæmningen tæt ved Pedescala-broen og Pria Maglio-dæmningen, betragtes som en stødpudezone

5.4. Det program, som Italien forelagde vedrørende Umbria-regionen den 20. februar 2002, omfatter:

ZONA FOSSO DE MONTERIVOSO:

Monterivoso-flodens afvandingsområde, fra udspringet til den ikke passerbare dæmning nær Ferentillo

5.5. Det program, som Italien forelagde vedrørende Lombardia-regionen den 1. februar 2002, omfatter:

ZONA VAL BREMBANA:

Brembo-flodens afvandingsområde, fra udspringet til den ikke passerbare dæmning i kommunen Ponte S. Pietro

6. FINLAND

6.1. Det program, som Finland forelagde den 29. maj 1995, omfatter:

- Alle FINLANDS fastlands- og kystområder undtagen:

- ÅLAND

- det område i PYTTIS, der er omfattet af restriktioner

- det område, der er omfattet af restriktioner, og som dækker kommunerne NYSTAD, PYHÄRANTA og RAUMO

6.2. Det program, og herunder særlige foranstaltninger til udryddelse af VHS og IHN, som Finland forelagde den 29. maj 1995, som ændret ved skrivelser af hhv. 27. marts 2002, 4. juni 2002, 12. marts 2003, 12. juni 2003 og 20. oktober 2003, omfatter:

- Hele ÅLAND

- det område i PYTTIS, der er omfattet af restriktioner

- det område, der er omfattet af restriktioner, og som dækker kommunerne NYSTAD, PYHÄRANTA og RAUMO"

BILAG II

"BILAG II

Programmer, der er forelagt, for at akvakulturbrug kan opnå status som godkendte akvakulturbrug i en ikke-godkendt zone med hensyn til VHS og IHN

1. ITALIEN

1.1. Det program, som Italien forelagde vedrørende Friuli Venezia Giulia-regionen, Udine-provinsen, den 2. maj 2002, omfatter:

Akvakulturbrug beliggende i Tagliamento-flodens afvandingsområde:

- Azienda Vidotti Giulio snc, Sutrio

1.2. Det program, som Italien forelagde vedrørende Veneto-regionen den 5. april 2002, omfatter:

Akvakulturbrug i Sile-flodens afvandingsområde:

- Azienda Troticoltura S. Cristina, Via Chiesa Vecchia 14 - Loc. S. Cristina di Quinto

1.3. Det program, som Italien forelagde vedrørende Piemonte-regionen den 5. september 2002, omfatter:

Akvakulturbrug:

- Incubatoio ittico di valle - Loc Cascina Prelle - Traversella (TO)"